Griekwastad-moordsaak dalk weer heropenDie jong man wat tans tronkstraf uitdien vir die moorde op Deon, Christel en Marthella Steenkamp tydens sy verhoor. Die jong man wat tans tronkstraf uitdien vir die moorde op Deon, Christel en Marthella Steenkamp, wat op hul plaas buite Griekwastad in die Noord-Kaap doodgeskiet is, sal binnekort ŉ hofaansoek indien om te versoek dat die saak heropen word. Bennie Heckroodt, wat as voog aangestel is toe die 16-jarige in verband met die moorde in hegtenis geneem is, het Sondag aan Maroela Media gesê hulle sal hul aansoek direk aan die appèlhof rig. Die aansoek is gegrond op nuwe getuienis, maar hy het nie uitgebrei oor die aard daarvan nie. “Ons wag nou nog vir sekere take wat die polisie moet afhandel voordat ons die aansoek kan indien en hulle is glad nie hulpvaardig in dié verband nie. Maar ons sal beslis teen die skuldigbevinding en die vonnisse appelleer en behoort binnekort die aansoek in te dien,” het Heckroodt gesê. Die opspraakwekkende moorde in April 2012 op die Steenkamps se plaas, Naauwhoek, het destyds wyd opslae gemaak. Deon (44) is drie keer geskiet, Christel (43) twee keer en Marthella vier keer. Marthella is ook verkrag. Die seun is maande ná die moorde by die Hoërskool Grey Kollege in Bloemfontein in hegtenis geneem. Hy is in Augustus 2014 tot 20 jaar tronkstraf gevonnis. Nadat die seun 18 jaar oud geword het, is sy naam aanvanklik in die media bekendgemaak. Dit word egter nou weer weerhou hangende ŉ hofaansoek waarin die man die hof vra om te beveel dat sy naam nie bekendgemaak mag word nie aangesien hy minderjarig was ten tyde van die oortreding. Heckroodt het Sondag aan Maroela Media gesê die jong man voltooi tans sy matriekjaar in die gevangenis in Boksburg waar hy sy vonnis uitdien. Hy gaan gereeld by hom in die gevangenis kuier. “Dit is maar baie moeilik om in die gevangenis skool te gaan, maar ons hoop vir die beste,” het hy gesê.